Nanna Høeg Carton fra Frederikshavn er en af de mere end 450 danskere, der lige nu står på venteliste til et nyt organ.

- Hver gang jeg hører om nogen, der er omkommet på motorvejen eller nogen, der er faldet igennem et tag, så tænker jeg: Jeg håber, de er organdonorer. Det er næsten klamt, men det er virkelig det, jeg tænker. Ordene kommer fra Nanna Høeg Carton. Hun er 44 år og venter på en ny nyre. Igen. Hænderne ryster svagt. Det er en af bivirkningerne fra hendes medicin. Det, der startede som en uskyldig halsbetændelse, da hun var seks år gammel, satte gang i en autoimmun sygdom. Hendes immunsystem skabte en betændelsesreaktion i nyrerne, der ikke blev behandlet. Betændelsen er derfor latent i hendes krop. I 2008 er Nanna højgravid med sit første barn, og her opdager en læge, at det står slemt til med hendes nyretal. - Det var to uger før termin. Jeg blev sendt i fødsel samme dag, men skaden var sket. Min nyrefunktion var faldet så drastisk, at den ikke kunne genvindes, fortæller hun. På venteliste til livet Nanna kommer på venteliste. En venteliste til et nyt organ. Et halvt år efter sønnen Julius er kommet til verden, starter hun i dialyse. Hendes grønne øjne bliver mere intense. - Dialyse er det værste, jeg nogensinde har prøvet. Det med at være afhængig af andre. Og tanken om, at hvis jeg ikke bliver koblet til den maskine, så dør jeg faktisk. Man har drømme og visioner, og pludselig er man patient og har brug for et organ. Se video med Nanna herunder: Ifølge tal fra Dansk Center for Organdonation modtog 90 patienter i 2009 en nyre fra en levende donor. Nanna er en af dem. Hun fik en nyre fra sin moster. En transplanteret nyre fungerer gennemsnitligt i 12-16 år. Nanna har levet med sin mosters nyre i 14 år. For to måneder siden kom hun igen på venteliste til en ny nyre. I dag er hendes nyrefunktion på 10 procent. - Jeg bliver enormt hurtig træt. Jeg har væske i kroppen, har ofte kvalme og har svært ved at holde koncentrationen. Jeg vågner om natten og kaster op eller har diarré. Det er et begrænset liv på rigtig mange punkter, siger hun. Ved udgangen af 2022 stod 460 patienter på venteliste til et nyt organ. 84 procent af disse er på venteliste til en ny nyre. - Det er frustrerende at gå og vente uden at have nogen indflydelse. Normalvis kan jeg gå til lægen eller købe noget for at fikse det, der er galt. Det kan jeg ikke her. Jeg må håbe og vente på, at jeg ikke dør imens, siger hun. Hvorfor ikke redde hinanden? Derfor er spørgsmålet om stillingtagen til organdonation også et meget vigtigt emne for hende. - Hvorfor ikke redde hinanden, hvis vi kan? Organdonation handler om solidaritet og næstekærlighed. Jeg skal selvfølgelig have en ny nyre. Jeg er 44 år, jeg har små børn og er i fuld gang med mit liv og kan bidrage med noget i tilværelsen og til livet og til vores samfund, siger hun kraftfuldt. - Det er så vigtigt, at alle danskere går ind og melder sig i registret, om man har lyst eller ej. Tænk hvis dit barn blev syg, og skulle have et nyt hjerte? Alle ville sige ja tak til at få et hjerte fra en, der er død, fortsætter hun I 2022 havde 27 procent af den danske befolkning over 15 år taget stilling til organdonation og registreret sig i Organdonorregisteret. Det tal imponerer ikke Nanna Høeg Carton: - Jeg ville ønske, at der blev sat en målrettet kampagne ind, som gjorde, at alle danskere skulle tage stilling til spørgsmålet, siger hun og undrer sig: - I weekenden var 1,8 millioner danskere inde at tjekke skat. Kunne man ikke lægge et spørgeskema ind? Inden du kan se, om du får skat tilbage, så skal du svare på, om du vil være organdonor eller ej. Det er simpelt: Gør det hver evigt eneste år, slutter frederikshavneren.